
RAPORT DE SPECIALITATE

la proiectul de hotărâre privind aprobarea contribuției Comunei Bustuchin pentru susținerea și funcționarea activității de audit public intern realizată în sistem de cooperare la nivelul Filialei Județene Gorj a Asociației Comunelor din România
	Având în vedere prevederile Legii nr. 273/2006 privind finanțele publice locale, ale Codului administrativ – Ordonanța de urgență a Guvernului nr. 57/2019, precum și angajamentele asumate de Comuna Bustuchin în cadrul Asociației Comunelor din România, a fost analizat proiectul de hotărâre privind aprobarea contribuției financiare pentru susținerea activității de audit public intern desfășurat în sistem de cooperare la nivelul Filialei Județene Gorj a ACoR.
	Auditul public intern reprezintă un instrument esențial pentru asigurarea bunei guvernări, a eficienței și legalității în gestionarea resurselor publice. În lipsa unei structuri proprii de audit în cadrul administrației locale, soluția de colaborare prin intermediul Filialei ACoR Gorj este nu doar oportună, ci și recomandabilă din punct de vedere tehnic și economic.
	Conform Hotărârii Adunării Generale a Filialei Județene Gorj a ACoR din 21 martie 2024, contribuția lunară stabilită este de 3167 lei pentru fiecare UAT membru, iar sumele aferente trebuie alocate începând cu luna mai 2024. Această contribuție va fi achitată lunar din bugetul local al Comunei Bustuchin, în condițiile respectării disciplinei financiare și a reglementărilor legale privind utilizarea fondurilor publice.
	În urma analizei efectuate, considerăm că proiectul de hotărâre este justificat din punct de vedere legal, oportun și necesar pentru asigurarea funcționării corecte a auditului public intern. Prin urmare, recomandăm aprobarea acestuia de către Consiliul Local.



Compartiment financiar – contabil, impozite, taxe locale, achizitii publice si fonduri europene

